[pic] | AZ EURÓPAI KÖZÖSSÉGEK BIZOTTSÁGA |

Brüsszel, 13.3.2008

COM(2008) 88 végleges

Javaslat:

A TANÁCS RENDELETE

a Lengyelország számára a Balti-tenger (25–32 alkörzet, közösségi vizek) tekintetében kiosztandó kvótáknak a 2008 és 2011 közötti időszakra vonatkozó kiigazításáról

(előterjesztő: a Bizottság)

INDOKOLÁS

A JAVASLAT HÁTTERE

- A javaslat célkitűzései

E javaslat célja azon szabályok és feltételek megállapítása, amelyek a közönséges tőkehal (a továbbiakban: tőkehal) tekintetében Lengyelország számára a 25–32 alkörzet tekintetében 2007-re kiosztott kvótán felül halászott tőkehalmennyiség levonására vonatkoznak.

- Általános háttér

Az egyes halállományokra és halállománycsoportokra vonatkozó, a Balti-tengeren alkalmazandó halászati lehetőségeknek és kapcsolódó feltételeknek a 2007. évre történő meghatározásáról szóló, 2006. december 11-i 1941/2006/EK tanácsi rendelet[1] kvótát állapít meg a Lengyelország lobogója alatt közlekedő hajók által a Balti-tengeren 2007 során kifogható tőkehalmennyiség tekintetében.

A közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendelet megállapítja az éves halászati kvóta túllépésekor követendő eljárást.

A lengyel hajók által 2007-ben a 25–32 alkörzetben halászott tőkehalmennyiségre vonatkozó hivatalos adatok szerint Lengyelország 8000 tonnával lépte túl a nemzeti kvótát.

A Halászati Tanács 2007. október 23-i ülésén Lengyelország elismerte, hogy cselekvési tervek kialakítására és végrehajtására van szükség az ország nemzeti ellenőrzési rendszerében jelenleg tapasztalható hiányosságok kiküszöbölésére, valamint a balti-tengeri tőkehalfogások téves bejelentésének, illetve a bejelentés elmulasztásának hátterében meghúzódó okok megszüntetése érdekében. Figyelembe véve e kötelezettségvállalást, valamint a Lengyelország által a csatlakozás után a közös halászati politika eszközeinek végrehajtása terén tapasztalt nehézségek kezelésének szükségességét, továbbá tekintettel arra, hogy ebben a konkrét esetben a 847/96/EK tanácsi rendelet 5. cikkének alkalmazása milyen következményekkel járna a lengyel halászati ágazatra, a Bizottság kinyilvánította azon szándékát, hogy a kvóta túllépése miatti visszatérítés kérdését kész rugalmasan kezelni, feltéve, hogy a cselekvési tervek és végrehajtásuk eleget tesz a Bizottság elvárásainak. Következésképpen a Bizottság azt javasolja, hogy a 2007-es kvótatúllépést Lengyelország négy éven keresztül fizesse vissza.

A Bizottság felkéri a Tanácsot arra, hogy fogadja el a Lengyelország számára a 25–32 alkörzetre vonatkozóan megállapított tőkehalkvótán felül halászott mennyiség négy éven keresztül történő levonásáról szóló rendeletet. Ez szükséges ahhoz, hogy el lehessen térni a 847/96/EK tanácsi rendelet 5. cikkétől.

- Hatályos rendelkezések a javaslat által szabályozott területen

A Tanács 2847/93/EGK rendelete (1993. október 12.) a közös halászati politika ellenőrző rendszerének létrehozataláról

A Tanács 847/96/EK rendelete (1996. május 6.) a teljes kifogható mennyiség és kvóták éves kezelésére vonatkozó kiegészítő feltételek bevezetéséről

- Összeegyeztethetőség az Unió más politikáival és célkitűzéseivel

A javasolt intézkedések a közös halászati politika célkitűzéseivel összhangban kerültek kidolgozásra és összeegyeztethetők a Közösség fenntartható fejlődési politikájával.

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT

- Konzultáció az érdekelt felekkel

Nem alkalmazandó.

- Szakértői vélemények összegyűjtése és felhasználása

A Lengyelország által a szóban forgó időszakra vonatkozóan benyújtott hivatalos fogási jelentések alapján megállapítást nyert, hogy a számára a 25–32 alkörzetre vonatkozóan 2007-re megállapított tőkehalkvótát Lengyelország 8000 tonnával lépte túl.

- Hatásvizsgálat

Nem alkalmazandó.

A JAVASLAT JOGI ELEMEI

- Jogalap

E javaslat jogalapja a 2847/1993/EK tanácsi rendelet és különösen annak 23. cikke (2) bekezdése.

KÖLTSÉGVETÉSI VONATKOZÁSOK

A javaslat nincs hatással a Közösség költségvetésére.

Javaslat:

A TANÁCS RENDELETE

(…)

a Lengyelország számára a Balti-tenger (25–32 alkörzet, közösségi vizek) tekintetében kiosztandó kvótáknak a 2008 és 2011 közötti időszakra vonatkozó kiigazításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a közös halászati politika ellenőrző rendszerének létrehozataláról szóló, 1993. október 12-i 2847/1993/EGK tanácsi rendeletre[2] és különösen annak 23. cikke (2) bekezdésére,

tekintettel a Bizottság javaslatára,

mivel:

1. Az egyes halállományokra és halállománycsoportokra vonatkozó, a Balti-tengeren alkalmazandó halászati lehetőségeknek és kapcsolódó feltételeknek a 2007. évre történő meghatározásáról szóló, 2006. december 11-i 1941/2006/EK tanácsi rendelet[3] a Balti-tenger tekintetében tőkehalhalászati kvótákat állapított meg Lengyelország számára a 2007. évre.

2. A 804/2007/EK bizottsági rendelet[4] megállapította, hogy a Balti-tenger keleti részében (25–32 alkörzet, közösségi vizek) halászott tőkehalmennyiség kimerítette a Lengyelország számára 2007-re megállapított kvótát, ezért a Lengyelország lobogója alatt közlekedő hajók számára 2007. június 12-étől megtiltotta az említett állomány halászatát a Balti-tengeren.

3. A birtokában lévő információk alapján a Bizottság 2007 júliusában úgy becsülte, hogy a Lengyelország lobogója alatt közlekedő hajók által a Balti-tenger keleti részén (25–32 alkörzet, közösségi vizek) halászott tőkehalmennyiség háromszorosa a Lengyelország által eredetileg bejelentett mennyiségnek. Ezen túlmenően a Lengyelország lobogója alatt közlekedő hajók a tilalom hatálybalépése után folytatták a tőkehalhalászatot, így Lengyelország még jobban túllépte a számára 2007-re megállapított kvótát.

4. A lengyel hatóságok és a Bizottság több technikai megbeszélést tartottak annak érdekében, hogy kvóta túllépésével kapcsolatban igazolt mennyiséget állapítsanak meg; Lengyelország ezt követően bejelentette a kvóta 8000 tonnával való túllépését.

5. A 2847/1993/EK rendelet 23. cikkének (2) bekezdése előírja, hogy Tanács elfogadja az éves kvótákon felül halászott mennyiségek levonásra vonatkozó szabályokat. E szabályokat a közös halászati politika (KHP) célkitűzéseinek és irányítási stratégiáinak megfelelően kell meghatározni a túlhalászás mértékének és az érintett erőforrások biológiai állapotának kiemelt figyelembevételével.

6. Ilyen szabályokat állapított meg a teljes kifogható mennyiség és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendelet[5]. Az említett rendelet 5. cikke szerint az éves kvótán felül halászott mennyiségeket le kell vonni az ugyanazon állományra vonatkozó következő évi kvótából.

7. A tőkehalnak a Lengyelország lobogója alatt közlekedő hajók általi túlhalászása főként a hiányos ellenőrzési és végrehajtási rendszerre vezethető vissza, valamint arra, hogy a lengyel flotta tőkehalfogási kapacitása nem áll arányban a Tanács által Lengyelország számára évente kiosztott halászati lehetőségekkel.

8. Annak érdekében, hogy átfogó módon lehessen kezelni a közös halászati politika Lengyelország általi végrehajtásában tapasztalható súlyos hiányosságokat, amelyek különösen a Balti-tenger keleti részén folytatott, tévesen bejelentett vagy be nem jelentett tőkehalhalászatot eredményezték, továbbá annak elkerülése érdekében, hogy a tőkehal 2007. évi túlhalászásához hasonló eset megismétlődhessen, Lengyelország kötelezettséget vállalt nemzeti cselekvési tervek elfogadására és végrehajtására, beleértve olyan azonnali lépések meghozatalát, amelyek az ellenőrzési és végrehajtási rendszereket a közösségi előírásoknak megfelelően javítják, valamint a lengyel flotta kapacitásának kiigazítását szolgáló egyedi intézkedések megvalósítását abból a célból, hogy a halászati kapacitás és a Lengyelország számára kiosztott balti-tengeri tőkehalhalászati lehetőségek között tartós egyensúly alakuljon ki.

9. Ezen kötelezettségvállalás fényében, valamint tekintettel a túlhalászás nagy mértékére és annak azonnali visszafizetésével járó társadalmi-gazdasági következményekre helyénvaló eltérni a 847/96/EK rendelet 5. cikkétől és egyedi szabályokat elfogadni a kvótán felül halászott mennyiségek levonására.

10. A Lengyelország által 2007-ben a kvótán felül halászott tőkehalmennyiséget ezért négy éven keresztül kell levonni Lengyelország kvótájából oly módon, hogy különösen az első évben enyhítsék a társadalmi-gazdasági következményeket.

11. A Bizottságnak értékelnie kell a Lengyelország által elfogadott nemzeti cselekvési tervek végrehajtását. Amennyiben Lengyelország nem teljesíti a tervekben szereplő intézkedéseket és határidőket, a Tanács módosíthatja a kvótán felül halászott mennyiségek levonására vonatkozó szabályokat.

ELFOGADTA EZT A RENDELETET:

1. cikk

E rendelet értelmében a „2007. évben túlhalászott mennyiség” az a mennyiség, amellyel Lengyelország a 2007. évben túllépte a számára a Balti-tengeren (25–32 alkörzet, közösségi vizek) halászható közönséges tőkehal ( Gadus morhua ) tekintetében kiosztott kvótát.

2. cikk

Eltérve a 847/96/EK rendelet 5. cikkétől, a Balti-tengeren (25–32 alkörzet, közösségi vizek) halászható közönséges tőkehal ( Gadus morhua ) tekintetében Lengyelország számára a 2008 és 2011 közötti években kiosztandó kvótákat négy éven keresztül csökkenteni kell az alábbi módszer szerint:

a) 2008-ban a kvótát a 2007. évben túlhalászott mennyiség 10 %-kával kell csökkenteni, és

b) 2009-ben, 2010-ben és 2011-ben a kvótát a 2007. évben túlhalászott mennyiség 30 %-kával kell csökkenteni.

3. cikk

(1) Lengyelország a halászati ellenőrzés és a flotta-szerkezetátalakítás tárgyában nemzeti cselekvési terveket fogad el és hajt végre, ideértve különösen a következőkre irányuló intézkedéseket:

12. a halászati tevékenységek ellenőrzésének megerősítése, különösen a flotta azon részét illetően, amelynél a tőkehal a fogás jelentős részét képezi;

13. a közösségi és nemzeti állományvédelmi szabályok fokozott érvényesítése, különös tekintettel a fogási korlátozásokra;

14. a kapacitás kiigazítása a flotta azon részét illetően, amelynél a tőkehal a fogás jelentős részét képezi.

(2) A Bizottság évente értékeli az (1) bekezdésben említett nemzeti cselekvési tervek végrehajtását. Amennyiben az intézkedések végrehajtása nem a terveknek megfelelően történik, a Tanács a Bizottság javaslata alapján módosíthatja a 2. cikk a) és b) pontjában említett levonás módszerét.

4. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] HL L 367., 2007.12.22., 1. o.

[2] HL L 261., 1993.10.20., 1. o. A legutóbb az 1098/2007/EK rendelettel (HL L 248., 2007.9.22., 1. o.) módosított rendelet.

[3] HL L 367., 2006.12.22., 1. o. A legutóbb a 754/2007/EK rendelettel (HL L 172., 2007.6.30., 26. o.) módosított rendelet.

[4] HL L 180., 2007.7.10., 3. o.

[5] HL L 115., 1996.5.9., 3. o.